Ehipululo 98: Yesu Ukahi Komphunda Yo Mindyambi
OU o Yesu Komphunda yo Mindyambi. Ovalume ava vekuana vekahi nae, ono apostolu mbae. O Andre na Petulu pomukulu nondenge, tupu na Tiagu na João pomukulu nondenge. Ondyuo oyo imoneka ngotyo ondyuo ya Huku mo Jelusalei.
Papitale ononthiki onombali tunde apa Yesu anyingila mo Jelusalei nokuavelama kotyimbulu. Ankho omuvali. Komuhuka wonthiki oyo, Yesu ankho waile kondyuo ya Huku. Omo, ono saserdote ambuhande okukuata Yesu opo vemuipae. Mahi, avakala nouoma mokonda ovanthu ankho vehole Yesu.
Yesu aihana ononkhalamutue ombo mbo nongeleya okuti: ‘Ononyoka novana vononyoka.’ Iya Yesu apopi okuti Huku mevehitisa mokonda yovipuka aviho ovivi valinga. Konyima yotyo, Yesu walonda Komphunda yo Mindyambi, iya ono apostolu ombu ononkhuana ambuhimbika okumulinga omapulo. Utyii oityi vapula Yesu?
Ono apostolu vapula kombinga yovipuka vikeya komutue wandyila. Ankho vetyii okuti Yesu makamanako ovivi aviho kombanda yoohi. Mahi, pahe vahandele okunoñgonoka onalupi otyo matyikapita. Onalupi Yesu meya vali opo atumine ngo Hamba?
Yesu ankho utyii okuti ovalanduli vae pano pohi kamavapondola okumumona putyina akondoka. Mokonda makala keulu, iya kamavapondola okumumona. Moluotyo, Yesu watolela ono apostolu mbae ovipuka vimue mavikapita pano pohi putyina amahimbika okutumina ngo Hamba keulu. Ovipuka patyi apopia?
Yesu wapopia okuti makukakala ovita ovinene, nomauvela, nondyala, noungangala, no vinimawe ovinene. Tupu Yesu wapopia okuti onondaka onongwa kombinga Youhamba wa Huku mambukaivisilwa kononthele ambuho mboohi. Ovipuka ovio havioko vikahi nokupita mononthiki mbetu? Ega! Ngotyo, tupondola okukala nonthumbi yokuti Yesu ukahi pahe nokutumina keulu. Apa katutu makamanako ovivi aviho pano pohi.
Mateus 21:46; 23:1-39; 24:1-14; Marcos 13:3-10.
Omapulo
- Polutalatu apa, opi Yesu ekahi? Iya ava vekahi nae ovalie?
- Oityi ono saserdote ankho mbuovola okulinga Yesu mondyuo ya Huku? Iya oityi Yesu evetolela?
- Oityi ono apostolu mbapula Yesu?
- Omokonda yatyi Yesu atolela ono apostolu mbae ovipuka mavikapita pano pohi, putyina akatumina ngo Hamba keulu?
- Yesu wati oityi matyikapita, putyina nkhele ehenemaneko ovipuka aviho ovivi pano pohi?
Omapulo omakuavo
- Tanga Mateus 23:1-39.
Ovihonekwa vilekesa okuti katyapengele ovanthu vomouye okuundapesa omanyina enkhimano. Mahi onondaka mba Yesu mu Mateus 23:8-11 oityi mbulekesa kombinga yokuundapesa omanyina enkhimano mewaneno liova Kristau? (Atos 26:25; Rom. 13:7; 1 Ped. 2:13, 14)
Oityi ankho ono Fariseu valinga opo vatyilike ovanthu okukala ova Kristau? Oñgeni hono ononkhalamutue mbo nongeleya mbukahi nokulandula onkhalelo yova Fariseu? (Mat. 23:13; Luc. 11:52; João 9:22; 12:42; 1 Tes. 2:16)
- Tanga Mateus 24:1-14.
Omokonda yatyi ekoleleyo liapopiwa mu Mateus 24:13 liakolela unene?
Ondaka yokuati “onthyulilo” mu Mateus 24:13 ihangununa tyi? (Mat. 16:27; Rom. 14:10-12; 2 Cor. 5:10)
- Tanga Marcos 13:3-10.
Ondaka patyi ivasiwa mu Marcos 13:10 ilekesa okuti okupopia onondaka onongwa Mbouhamba tyalumbanesa? Iya oñgeni tupondola okuundapesa onondaka mba Yesu? (Rom. 13:11, 12; 1 Cor. 7:29-31; 2 Tim. 4:2)
cjk_Latn lin_Latn umb_Latn umb_Latn umb_Latn umb_Latn umb_Latn kea_Latn umb_Latn umb_Latn umb_Latn lug_Latn bem_Latn umb_Latn umb_Latn kmb_Latn umb_Latn umb_Latn kmb_Latn umb_Latn umb_Latn umb_Latn umb_Latn